
N Natiunea PRINT _ 


Din spuza vetrei strămoșești... 

Data: 4 iunie 2024 

În anul 2018 Universitățile străine, sponsorizările şi economiile arheologilor nu au mai putut ţine în viaţă şantierul de la Scânteia, din 
judeţul Iaşi, care cerceta civilizaţia Cucuteni. Arheologii experimentați se plâng că statul român le-a tăiat finanţările și ajung să facă doar 


supraveghere arheologică la proiecte imobiliare. Pentru a doua oară după 33 de ani de funcţionare neîntreruptă, arheologii ieşeni vor 


abandona cercetările asupra culturii Cucuteni. Aşezarea Cucuteni de la Scânteia — Dealul Bodeşti/La Nuci a fost identificată de 


învățătorul Ion Trofin în anii 1970. El a dus fragmente ceramice de aici arheologului Anton Niţu, la Institutul de 
Istorie şi Arheologie „A. D. Xenopol” din Iaşi. A fost nevoie de 15 ani pentru ca la Scânteia să se deschidă un 
şantier arheologic. Aşa începe povestea cunoscută în toată lumea despre aşezarea din perioada Cucuteni şi 
despre cantitatea impresionantă de ceramică pictată şi multe statuete antropomorfe descoperite aici. Nu mai 
puţin de o mie de bucăţi. Şantierul arheologic a fost deschis în 1985 şi a fost coordonat de dr. Cornelia-Magda 
Lazarovici, de la Institutul de Arheologie Iaşi. Dacă înainte de 1989 finanţările erau consistente, puţin câte puţin 


şantierele arheologice au fost trecute la şi altele. O vreme, povesteste Magda Lazarovici, arheologii au adus bani 


de acasă. În 2005 şantierul s-a închis din lipsa fondurilor, timp de zece ani. Şansa de a continua nu a venit din România, ci din Germania. 


Echipa de arheologi de la Friedrich-Alexander Universitat Erlangern Nurnberg a venit cu fonduri și a început epoca de aur la Scânteia. În 
2016, în cadrul unui şantier şcoală la Scânteia, echipa din Germania a înregistrat la Autoritatea Aeronautică Civilă Română prima dronă 
în scop de cercetare arheologică. Din păcate, cercetatorii din Germania au încheiat programul şi nu s-au obţinut noi finanţări, iar 
şantierul arheologic din Scânteia s-a închis. „Colegii noştri germani nu au putut obţine finanţarea şi am amânat lucrările pe anul viitor. 
Noi vom merge în alte judeţe. În ultimii ani am finanţat lucrările din fonduri personale, am fost susținuți de sponsorizări. Noi la 
Academie nu avem fonduri pentru săpături. Cei de la Primăria Scânteia nu dau voie să se apropie nimeni de sit. Avem acum o echipă de 
arheologi din China care vor să investească aici. E cea mai importantă aşezare a culturii Cucuteni. Vrem să vedem cum au trăit oamenii în 
urmă cu 7.000 de ani”, a explicat coordonatorul Magda Lazarovici, care speră ca măcar pentru viitor să fie găsite fonduri. Cele mai 
valoroase obiecte descoperite la Scânteia au făcut parte din expoziţii internaţionale de mare succes, organizate la Vatican, Varşovia, New 
York, Oxford. „Este foarte simplu să vă explic că în ultimii 28 de ani investiţiile în cercetarea arheologică au fost minime”, povestește 
Lăcrămioara Stratulat, directorul Complexului Muzeal Moldova Iaşi. Finanţările locale depind de fiecare judeţ care are arondat câte un 
muzeu şi de fondurile alocate sau nu de Consiliul Judeţean. „La nivel central s-au dat ceva fonduri pentru şantierele mari, cum sunt 
Histria și Sarmizegetusa, pentru conservare și pază. În rest, finanţarea pentru săpăturile arheologice se rezumă la săpături de salvare 
datorate unor investiţii în autostrăzile care se fac, când se fac, cum se fac. În zona noastră nu se fac asemenea investiţii. Lipsa de personal 
este o altă problemă. Studenţii de la Istorie de la Universitatea Alexandru Ioan Cuza nu mai sunt interesaţi să meargă pe şantierele 


deschise, aşa puţine cum sunt. „, a povestit Lăcrămioara Stratulat. 


Complexul Muzeal Naţional „Moldova” a fost gazda unei delegaţii de experţi din Republica Populară Chineză, în contextul acordului de 
cooperare şi schimburi culturale încheiat cu Muzeul Culturii Yangshao şi Institutul de Arheologie din cadrul Academiei de Ştiinţe Sociale 
a Chinei, Beijing Shaanxi. La Iaşi arheologii chinezi încearcă să găsească explicaţii la similitudinile dintre două culturi neolitice, Cucuteni 
şi Yangshao. Este vorba de un proiect început anul trecut. Cele două culturi neolitice au fost contemporane, iar ariile lor de răspândire s- 
au aflat la mii de kilometri distanţă. În 2016, echipa din Germania a folosit aici prima dronă în scop de cercetare arheologică. Moldova și- 
a câştigat de-a lungul timpului renumele de loc încărcat de istorie, artă şi frumos, însă puţine sunt momentele în care specialiştii au avut 
ocazia să-și îndrepte privirile spre bogăţiile din subteran. În această vară, câţiva cercetători care au ales să-și urmeze pasiunea făcând 
săpături în arşiţa soarelui, pe dealurile din împrejurimile Iaşului, au scos la iveală noi mărturii din istoria uneia dintre cele mai vechi 


civilizaţii din Europa — Cucuteni. 


Situl eneolitic din extremitatea sudică a judeţului Iaşi se numără printre puţinele aşezări din zona est-carpatică în care s-au mai 
desfăşurat cercetări arheologice sistematice. „Şantierul cucutenian de la Scânteia a fost deschis în anul 1985, după ce în 1984, fiind 
executate lucrări pentru realizarea iazului din partea de Nord a aşezării, a fost scos la lumină un vas antropomorf. Practic, a fost distrusă o 
groapă aparţinând aşezării, cu un material deosebit, lucru care a atras atenţia specialiștilor, fiind demarate cercetări în teren”, ne 
povesteşte dr. Senica Țurcanu, şeful Muzeului de Istorie a Moldovei şi călăuza noastră pe drumul cunoaşterii unei civilizaţii uitate. „Situl 
cucutenian are în jur de şase-şapte hectare. Aici a fost realizată, în urmă cu câţiva ani, o cercetare geomagnetică, în urma căreia au fost 
identificate peste 50 de locuinţe. Dintre acestea, 14 au fost cercetate până în momentul în care s-a realizat ultimul plan. Astfel, putem 
spune că satul cucutenian a avut în jur de 70 de case, cu o structură şi cu un sistem de apărare deosebite”, explică muzeograful. „Din 1985 
s-a lucrat aproape în fiecare an, până în 1999, însă de atunci cercetările a început să se desfăşoare cu sincope. Dacă în perioada comunistă 
cercetările erau finanţate în fiecare an şi erau o prioritate a regimului, fiind important să ştim ce s-a întâmplat în trecut, după 1990 
finanţările au fost din ce în ce mai rare. Din păcate, au fost ani, după 2000, când nu au existat deloc bani pentru astfel de activităţi”, 


susţine dr. Ţurcanu. 


Bazele colaborării româno-germane pentru studiul amănunţit al civilizaţiei Cucuteni, aşa cum s-a manifestat aceasta în aşezarea de la 
Scânteia, au fost puse în 2008, când a avut loc o primă vizită a echipei din Germania şi când s-au realizat şi primele investigaţii 
geomagnetice. Acestea au fost reluate în 2015, când la Scânteia s-au desfăşurat noi cercetări ce au permis determinarea planului satului 
cucutenian de pe Dealul Bodeştilor şi a sistemului său de apărare. Tot atunci s-a stabilit fructificarea experienţei de cercetare de la 


Scânteia în scop educaţional, în cadrul unui şantier-şcoală, coordonat de prof. univ. dr. Doris Mischka. Prima ediţie s-a derulat în vara lui 


2016, când echipa din Germania a înregistrat, la Autoritatea Aeronautică Civilă Română, prima dronă în scop de cercetare arheologică. La 
lucrări au fost prezenţi, ca şi în anii anteriori, şi dr. Carlsten Mischka, specialist german în determinări geomagnetice, şi prof. dr. 


Gheorghe Lazarovici, de la Universitatea „Lucian Blaga” din Sibiu. 


În campania 2017, care s-a derulat în perioada 1 august — 1 septembrie, au participat studenţi, masteranzi şi doctoranzi de la Westfälische 
Wilhelms-Universităt Münster, Germania — Historisches Seminar. Abteilung für Ur — und Friihgeschichtliche Archäologie şi Institut für 
Urgeschichte & Historische Archäologie Universität Wien, Austria, dar şi tineri specialişti de la Muzeul Judeţean Botoşani şi de la Muzeul 
„Vasile Pârvan” din Bârlad, care contribuie astfel la investigarea exhaustivă a celor două locuinţe de dimensiuni considerabile a căror 
cercetare a început în anul 2016. „Aici ar trebui să fie şi un şantier-şcoală pentru mulţi studenţi de la facultăţile de istorie din ţară. În 
momentul de faţă, nu mai există legislaţia care să-i oblige pe tineri să facă practică pe şantiere, dar în acelaşi timp facultăţile nu-şi mai 
permit să le asigure doritorilor un minimum financiar din care să se poată întreţine pe perioada unui posibil stagiu, pe teren”, susţine dr. 


Cornelia-Magda Lazarovici. 


Cercetătoarea povesteşte că anul 2017 a fost totuşi unul generos pentru studiul desfăşurat la Scânteia, pentru săpăturile de aici fiind 
obţinută o donaţie substanţială din partea Asociaţiei Cavalerilor de Malta. Munca depusă de echipele de cercetători în situl de la Scânteia 
a fost apreciată de-a lungul timpului atât în ţară, cât şi în străinătate, iar calitatea extraordinară a ceramicii cucuteniene descoperite în 
acest sit a dus la organizarea unei prime expoziţii, în 1999, la Palatul Culturii din Iaşi, reunind exclusiv piese din această aşezare. Ulterior, 
cele mai valoroase obiecte descoperite aici au făcut parte din expoziţii internaţionale de mare succes, organizate la Vatican, Olten 
(Elveţia), Bytom şi Varşovia (Polonia), New York, Oxford, dar şi la Chişinău. Cunoscută în toată lumea de mai bine de trei decenii, 
aşezarea cucuteniană din comuna ieşeană Scânteia se particularizează nu doar prin cantitatea impresionantă de ceramică pictată, ci şi 
prin numărul ridicat de statuete antropomorfe descoperite aici, aproximativ 1.000, acest lucru indicând posibila existenţă a unui centru 
de cult, în jurul căruia au fost construite mai multe aşezări. Muzeul de Istorie a Moldovei din cadrul Complexului Muzeal Naţional 
„Moldova” Iaşi deţine în patrimoniul său, care numără peste 50.000 de piese, şi o impresionantă colecţie Cucuteni — cu artefacte 
provenind din aşezarea eponimă, dar şi din situri de referinţă ca Truşeşti (jud. Botoşani), Scânteia, Ruginoasa şi Valea Lupului (jud. Iaşi) 
— , precum şi piese de valoare deosebită provenite din siturile dacice şi romane de la Lunca Ciurei (jud. Iaşi), Poiana (jud. Galaţi), 
Dumbrava (jud. Iaşi), Barboşi (jud. Galaţi), din necropolele Sântana de Mureş-Cerneahov de la Erbiceni şi Leţcani (jud. Iaşi) (fusaiola cu 
inscripţie runică) sau din aşezările medievale de tip urban de la Baia (jud. Suceava) şi Iaşi (inclusiv de la Curtea Domnească). 

